Bedrieër-rykmansdogter Anna Sorokin vrygelaat(Foto: Shondaland) Anna Sorokin, wie se verstommende misleiding van New York se rykstes ŉ trefferreeks op Netflix geïnspireer het, is Vrydag uit ŉ immigrasie-aanhoudingsentrum vrygelaat. Sy word steeds deur deportasie uit die VSA in die gesig gestaar. Sorokin, wat die naam Anna Delvey gebruik het toe sy hotelle, banke en vriende uit meer as ŉ kwart miljoen dollar bedrieg het, is deur ŉ regter voorlopig vrygelaat op borgtog, het ŉ woordvoerder van die Amerikaanse Immigrasie- en Doeaneagentskape (ICE) aan AFP gesê. Die 30-jarige Duitser is in Februarie 2021 vrygelaat op goeie gedrag ná sy ŉ gedeelte van haar vier to 12 jaar tronkstraf uitgedien het. Sy is egter die volgende maand weer in hegtenis geneem omdat haar visum verstryk het. Sorokin sal in haar huis in New York moet bly ná sy borgtog van $10 000 (sowat R180 000) betaal het. Sy moet ook ŉ elektroniese spoortoestel dra en mag nie sosiale media gebruik nie, berig Amerikaanse media. Sy het die afgelope 18 maande haar deportasiebevel na Duitsland teengestaan met ŉ rits appèlaansoeke. Die Raad vir Immigrasie-appèl (BIA) het ŉ noodversoek aan Sorokin toegestaan om in die VSA te bly terwyl haar verwydering geprosesseer word – iets wat sy nou buite die mure van die aanhoudingsentrum sal kan doen. Sorokin is die dogter van ŉ Russiese vragmotorbestuurder wat na Duitsland geëmigreer het. Sy is naby Moskou gebore. Sy het die naam Anna Delvey begin gebruik en haarself as die erfgenaam van ŉ fortuin van $60 miljoen voorgedoen om ŉ voetjie in die deur te kry in New York se hoë sosiale kringe ná sy vir die modeweek in 2013 opgedaag het. Sy het ŉ buitengewone vermoë om leuens te vertel en het tien duisende dollar in banklenings bekom. Met haar groot ontwerpersonbril het sy gratis met privaat vliegtuie gereis en op krediet in hotelle in Manhattan gewoon. Sy is in 2017 in hegtenis geneem en is twee jaar later skuldig bevind. Die televisievervaardiger Shonda Rhimes (Grey’s Anatomy, Scandal) is deur haar storie geïnspireer en die Netflix-minireeks Inventing Anna het gevolg met Julia Garner in die hoofrol.